幽兰赋（以远芳袭人终古无绝为韵）
仲子陵 (Tang)
兰为国香。生彼幽荒。贞正内积。芬芳外扬。和气所资。不择地而长。精英自得。不因人而芳。况乃崖断坂折。溪分石裂。山有木而转深。径无人而自绝。柔条独秀。芳心潜结。翡翠戏而相鲜。蘼芜生而共悦。然后众草之中。迥为一丛。卑以自牧。和而不同。扬翘布叶。错翠舒红。宵承皓露。晓汎光风。倾于阳希所照无隐。托其地知其道有终。且求之昔人。徵以邃古。宛成章于楚客。爰命操于尼父。佩之众匪兰不纫。曲之多匪兰奚鼓。夫以薰莸之喻。臭味斯殊。同之则十年犹有。异之则一日而无。乃清以为露。滋而为畹。比德者以之守贞。赠离者以之伤远。宜其出幽谷之滨。为阶除之珍。罗堂未晚。被径知春。依瑶池而自庇。与玉树之为邻。杜若芳芷。香辛白蘋。俱受生于大块。独取象于同人。是故兰也之采。伊人所急。篇章閒起。比兴俱入。道之废可锄而去。道之兴可俯而拾。为君洒微芳于素衿。希见宝于重袭。